Σοκαριστικές εικόνες και βίντεο είδαν τις τελευταίες ώρες το φως της δημοσιότητας από τις κινητοποιήσεις μαθητών στο πλαίσιο του κινήματος των "κίτρινων γιλέκων" στο λύκειο Saint-Exupéry στη Γαλλία. Σε αυτές απεικονίζονται οι μαθητές να υποχρεώνονται από αστυνομικούς να πέσουν στα γόνατα με τα χέρια πίσω από τα κεφάλια τους, με ορισμένους από αυτούς να στήνονται στον τοίχο, ενώ οι αστυνομικοί τους απαγγέλουν κατηγορίες.

Οι εικόνες καταγράφηκαν στο Μαντ-λα-Ζολί όπου ξέσπασαν συγκρούσεις μεταξύ των μαθητών και τις αστυνομίας. Συνολικά συνελήφθησαν 153 άτομα ανάμεσα στα οποία πολλοί μαθητές ηλικίας 12 ετών. Κατά τη διάρκεια των επεισοδίων κάηκαν δύο αυτοκίνητα.

Οι συλληφθέντες αντιμετωπίζουν την κατηγορία για "συμμετοχή σε ένοπλο πλήθος", δήλωσε ο αστυνομικός διευθυντής που ήταν επικεφαλής της επιχείρησης, Arnaud Verhille, ο οποίος διευκρίνισε ότι με αυτό τον τρόπο ήθελε να «διακόψει μια ανεξέλεγκτη διαδικασία».

Μαθητές λυκείου και φοιτητές μετέχουν εδώ και μερικές ημέρες στην κινητοποίηση των "κίτρινων γιλέκων", προβάλλοντας τις δικές τους διεκδικήσεις κατά των μεταρρυθμίσεων για το λύκειο, για τις εξετάσεις στο τέλος του λυκείου (μπακαλορεά) και του νόμου που εγκρίθηκε πέρυσι για την εισαγωγή στα πανεπιστήμια.

Στο Yvelines, 189 νέοι, ηλικίας 12 έως 20 ετών, τέθηκαν υπό κράτηση, σύμφωνα με τον εισαγγελέα των Βερσαλλιών.

Σοκαρισμένος ο υπουργός Εθνικής Παιδείας

Ο υπουργός Εθνικής Παιδείας Ζαν-Μισέλ Μπλανκιέ δήλωσε σήμερα "σοκαρισμένος" από τις εικόνες.

"Η εικόνα αυτή είναι απολύτως σοκαριστική. Υπάρχουν σοκαριστικές εικόνες γιατί βρισκόμαστε σε ένα εξαιρετικό κλίμα βίας. (...) Θα πρέπει να προσέξουμε πολύ και τις αποκομμένες εικόνες. Θα πρέπει να ξέρουμε τι συνέβη προηγουμένως, το πλαίσιο μέσα στο οποίο βρίσκονται", δήλωσε ο υπουργός στο δίκτυο France Inter.

"Τί συνέβη χθες στην Μαντ-λα-Ζολί; Υπήρχαν στοιχεία εκτός λυκείου, άτομα συχνά άνω των 20 ετών, που είχαν συγκεντρώσει κάδους απορριμμάτων τις προηγούμενες ημέρες, είχαν αποκλείσει το λύκειο, είχαν επιστρατεύσει μαθητές ενίοτε και από άλλα λύκεια, είχαν εισβάλλει σε ένα οίκημα, κλέψει γκαζάκια (...) Διέπραξαν ακρότητες, επιτέθηκαν στις δυνάμεις της τάξης, οι οποίες επεδίωξαν να τους θέσουν υπό έλεγχο και θέτοντάς τους υπό έλεγχο, τους έβαλαν απέναντι σε έναν τοίχο με τις εικόνες που βλέπουμε", συνέχισε.

"Όταν είδα τις εικόνες αυτές, σοκαρίστηκα. Αλλά ζητώ, στον κόσμο αυτόν στον οποίο βλέπουμε τα πράγματα με έναν πολύ μεροληπτικό τρόπο, να εντάξουμε τα πράγματα στο πλαίσιό τους", επέμεινε.

"Δεν λέω ότι είναι κάτι το καλό, είναι κάτι το κακό και βεβαίως θα εξετάσουμε ενδεχόμενες συνέπειες. Όμως την ώρα που οι δυνάμεις της τάξης είναι σε απόλυτη κινητοποίηση σε όλη τη Γαλλία, με τεράστιες δυσκολίες, αναλαμβάνοντας απίστευτο ρίσκο, θα πρέπει να βάλουμε τα πράγματα στη θέση τους", πρόσθεσε ο Ζαν-Μισέλ Μπλανκιέ.

Χθες 80 εκπαιδευτικά ιδρύματα είχαν αποκλειστεί και "σε περίπου 300 σημειώθηκαν επεισόδια", διευκρίνισε ο υπουργός. Περισσότεροι από 700 άνθρωποι συνελήφθησαν.

"Υπάρχουν πολλοί που δεν είναι μαθητές και έχουν ανάμειξη σε αυτό και δυστυχώς συχνά αυτοί που πιάνονται στα πράσα είναι μαθητές διότι οι άλλοι είναι επαγγελματίες της βίας", κατέληξε ο Ζαν-Μισέλ Μπλανκιέ, απευθύνοντας έκκληση για "ηρεμία".

Αγανάκτηση στα κοινωνικά δίκτυα

Οι εικόνες κυκλοφόρησαν ευρέως στα μέσα κοινωνικής δικτύωσης, προκαλώντας αγανάκτηση.

Ο δικηγόρος Ζαν-Πιερ Μινάρ ανακοίνωσε με μήνυμά του στο Twitter ότι σκοπεύει να προσφύγει στην "IGPN (την ανώτατη αστυνομική αρχή) και στον Υπέρμαχο των Δικαιωμάτων" όσον αφορά αυτήν την "σκηνή πολέμου".